Domini ac Salvatoris nostri vox est in Evangelio dicentis: «Facite vobis amicos de Mammona iniquitatis, ut cum defeceritis, recipiant vos in eterna tabernacula»; et iterum: «Date helemosinam, et ecce omnia munda sunt vobis.» Proinde ego Rotbertus clericus, de castello Mussalt, postea monachus, recogitans quam multas, quamque innumeras contra creatorem meum in hoc miserabili seculo contraxi offensiones, decrevi, cum consilio amicorum meorum, dare aliquit de rebus mihi a Deo donatis, quæ jure hereditario possidere visus sum, Cluniacensi monasterio, quod est constructum in honore beatorum apostolorum Petri et Pauli, cui domnus Hugo abba Dei ordinatione preesse videtur, æcclesiam Sanctæ Mariæ quæ sita est in villa cui dicitur Puluniacus, cum decima presbiterali, et sepultura, et tota offerenda. In alia quoque æcclesia, quæ cernitur esse sita in villa quæ dicitur Cropellis, ad supradictam æcclesiam pertinente, do simili modo duas partes de decima, duas quoque partes de sepultura, ac nichilominus duas de offerenda partes. Testes hujus doni fuerunt Hugo Frotgerius miles, Hugo cognomento Bescort, item Wilelmus Bescort, qui hoc donum laudaverunt, confirmando; rursus Wido monachus de Milpont, cum fratribus suis; Girbertus miles, fratresque ipsius. Si quis vero donum hoc calumpniatus fuerit, æterni anathematis jaculo feriatur, nisi ex corde penituerit. Anno incarnationis Dominicæ millesimo XC. IIII. factum est hoc testamentum, Filippo rege regnante.